**Likumprojekta „Grozījumi likumā „Par maternitātes un slimības apdrošināšanu”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta „Grozījumi likumā „Par maternitātes un slimības apdrošināšanu”” (turpmāk – likumprojekts) mērķis ir noteikt, ka šajā likumā noteikto valsts sociālās apdrošināšanas pabalstu (turpmāk – pabalsti) jomā:  1) kvalifikācijas periods būs arī maternitātes, paternitātes un vecāku pabalstam (normas spēkā stāšanās laiks 2020. gada 1. septembris);  2) vienam no bērna vecākiem, vienam no adoptētājiem, kura aprūpē un uzraudzībā pirms adopcijas apstiprināšanas tiesā ar bāriņtiesas lēmumu nodots adoptējamais bērns, audžuģimenes loceklim, kurš noslēdzis līgumu ar pašvaldību, aizbildnim vai citai personai, kura saskaņā ar bāriņtiesas lēmumu bērnu faktiski kopj un audzina (turpmāk kopā - vecākiem), kuru bērniem ir smagas saslimšanas vai piešķirts bērna ar invaliditāti kopšanas pabalsts, slimības pabalstu sakarā ar slima bērna kopšanu izmaksās līdz bērna 18 gadu vecuma sasniegšanai un par ilgāku nepārtrauktu darbnespējas periodu (normas spēkā stāšanās laiks 2020. gada 1. janvāris);  3) pabalstu aprēķināšanai vidējo apdrošināšanas iemaksu algu noteiks no apdrošinātās personas apdrošināšanas iemaksu algas par 12 kalendāro mēnešu periodu, šo periodu beidzot četrus kalendāros mēnešus pirms mēneša, kurā iestājies apdrošināšanas gadījums vai piedzimis bērns (normas spēkā stāšanās laiks 2022. gada 1. janvāris);  4) par vienu un to pašu periodu, par vienu bērnu personai būs tiesības uz vienu pabalstu jeb ienākumu atvietojumu (normas spēkā stāšanās laiks 2020. gada 1. septembris);  5) remigrējošam diasporas loceklim, nosakot tiesības uz pabalstu, ņems vērā attiecīgos apdrošināšanas periodus Eiropas Savienības dalībvalstī, Šveices Konfederācijā, Eiropas Ekonomikas zonas dalībvalstī, un lēmumu pieņems 10 darba dienu laikā pēc informācijas saņemšanas no ārvalsts kompetentās iestādes (normas spēkā stāšanās laiks 2020. gada 1. septembris);  6) darbnespējas lapas anulēšanas gadījumā personai būs pienākums atmaksāt nepamatoti saņemto pabalstu (normas spēkā stāšanās laiks 2020. gada 1. janvāris).  Likumprojektā noteikts, ka likums stāsies spēkā 2020. gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Labklājības ministrijas iniciatīvas, sadarbojoties ar VSIA “Bērnu klīniskā universitātes slimnīca”, lai papildinātu likumu „Par maternitātes un slimības apdrošināšanu” (turpmāk – likums) ar regulējumu par slimības pabalsta izmaksas ilguma pagarināšanu slima bērna kopšanai atsevišķos smagas saslimšanas gadījumos bērniem vecumā līdz 18 gadiem.  Likumā ir noteikta aizsardzība slima bērna kopšanas gadījumā, tomēr netiek nodrošināta sociālās apdrošināšanas aizsardzība, ja saslimšanas gadījums ir ilgāks par likumā noteikto, un bērnam ilgāku laiku slimošanas periodā ir nepieciešama vecāka aprūpe.  Vienlaikus, lai vienkāršotu un vienādotu pabalstu aprēķinu, nepieciešams likumā noteikt, ka vidējo apdrošināšanas iemaksu algu nosaka no apdrošinātās personas apdrošināšanas iemaksu algas par 12 kalendāro mēnešu periodu, šo periodu beidzot četrus kalendāros mēnešus pirms mēneša, kurā iestājies apdrošināšanas gadījums vai piedzimis bērns.  Papildus, lai nodrošinātu juridisko skaidrību un likuma vienveidīgu interpretāciju, likumā nepieciešams noregulēt pabalstu piešķiršanu un izmaksu gadījumos, kad apdrošināšanas gadījumi pārklājas, kā arī jautājumus par pabalstu pārrēķinu, pārmaksu atgūšanu un izmaksas kārtību.  Likumprojekts izstrādāts arī, pamatojoties uz Diasporas likuma pārejas noteikumu 12. punkta 7. un 8. apakšpunktu un 9. punktu, kas nosaka, ka šā likuma 15. panta ceturtā daļa, kas paredz, nosakot to diasporas locekļu tiesības, kuri ir atgriezušies Latvijā un pieprasa maternitātes, paternitātes vai vecāku pabalstu, ņemt vērā Eiropas Savienības un Eiropas Ekonomikas zonas valstīs veikto sociālās apdrošināšanas iemaksu periodus, stājas spēkā vienlaikus ar attiecīgiem grozījumiem likumā "Par maternitātes un slimības apdrošināšanu". |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Saskaņā ar likumu līdz 14 gadus veca slima bērna kopšanai slimības pabalstu piešķir un izmaksā par laiku no darbnespējas pirmās dienas līdz darbnespējas 21. dienai. Par laiku līdz darbnespējas 14. dienai slimības pabalstu izmaksā, ja bērns kopts mājās, par laiku līdz darbnespējas 21. dienai slimības pabalstu izmaksā, ja bērns kopts arī stacionārā.   Tā kā pašlaik netiek nodrošināta sociālās apdrošināšanas aizsardzība, ja saslimšanas gadījums ir ilgāks par likumā noteikto, tomēr slimam bērnam ir nepieciešama ilgstošāka vecāka aprūpe, praksē veidojas situācijas, ka, beidzoties apmaksātajam darbnespējas periodam (attiecīgi 14 dienām vai 21 dienai), vecāks uz vienu vai dažām dienām pārtrauc darbnespēju un saņem jaunu darbnespējas lapu, kura tiek apmaksāta likumā noteiktajā kārtībā. Tas gan vecākiem, gan ārstiem rada administratīvus šķēršļus, vairākkārt vēršoties pie ārsta un noformējot jaunu darbnespējas lapu, kaut būtībā bērns turpina nepārtraukti slimot.  Veselības jomas speciālisti uzskata, ka lielāks atbalsts slima bērna kopšanai sniedzams smagas saslimšanas gadījumā, ja nepieciešama ilgstoša ārstēšanās stacionārā ārstniecības iestādē un nav prognozējami nepārejoši smagi vai ļoti smagi veselības traucējumi, un ārstēšanās rezultātā ir iespējama laba dzīves kvalitāte. Ņemot vērā minēto un pamatojoties uz Starptautisko statistisko slimību un veselības problēmu klasifikāciju SSK-10, VSIA “Bērnu klīniskā universitātes slimnīca” ārsti uzskaitīja diagnozes, kuru gadījumos, ja ir smaga saslimšana, nepieciešama arī ilgstoša ārstēšana un vecāka klātbūtne, t.i., diagnozes: iedzimta kroplība, deformācija vai hromosomu anomālija (diagnozes Q00 – Q99), ievainojumi, saindēšanās un citas ārējas iedarbes sekas (diagnozes S00 - T98), audzēji (diagnozes C00-D48), veikta orgānu un audu transplantācija (diagnozes Z94.8), operācijas (diagnozes M21.7; M32; M46; M86; M91).  Lai iepriekš minētos gadījumus risinātu, nepieciešams likumā noteikt, ka bērna iepriekš minēto smagu diagnožu gadījumos darbnespējas lapu vecākam apmaksā par ilgāku laiku, ja VSIA “Bērnu klīniskā universitātes slimnīca” ārstu konsīlijs (atsevišķos gadījumos pieaicinot VSIA “Paula Stradiņa klīniskā universitātes slimnīca” vai SIA “Rīgas Austrumu klīniskā universitātes slimnīca” ārstus) noteicis, ka ilgstošā ārstēšanās procesā bērnam nepieciešama nepārtraukta vecāka klātbūtne, tādējādi apņemoties slimnīcas vadības līmenī (konsīlijā piedalīsies slimnīcas virsārsts vai valdes loceklis medicīnas jautājumos) stingri uzraudzīt vecāka klātbūtnes nepieciešamības noteikšanas pamatojumu saskaņā ar bērna veselības stāvokļa smagumu un vajadzību pēc vecāka klātbūtnes ārstniecības procesā.  Slimības pabalsta izmaksas ilgumu likumprojekts paredz noteikt līdzīgi kā pilngadīgas personas darbnespējas gadījumā, t.i., 26 nedēļas, skaitot no darbnespējas pirmās dienas, ja darbnespēja ir nepārtraukta, bet ne ilgāku par trim gadiem piecu gadu periodā, ja darbnespēja atkārtojas ar pārtraukumiem. Laika ierobežojums attieksies arī uz tiem gadījumiem, kad slimu bērnu pārmaiņus kopj otrs vecāks.  Likumprojekts paredz, ka slimības pabalstu piešķir un izmaksā par ārstu konsīlija noteikto laiku, kas vienā reizē nevar būt ilgāks par trim mēnešiem, bet kopā ne ilgāk par 26 nedēļām, skaitot no darbnespējas pirmās dienas, ja darbnespēja ir nepārtraukta, vai ne ilgāk par trīs gadiem piecu gadu periodā, ja darbnespēja atkārtojas ar pārtraukumiem. VSIA “Bērnu klīniskā universitātes slimnīca” ārstu konsīlijs nepārtrauktas klātbūtnes nepieciešamību izvērtē un vienā reizē nosaka uz laiku ne ilgāku par trīs mēnešiem.  Šajā gadījumā slimības pabalstu izmaksā ne ilgāk kā līdz bērna 18 gadu vecuma sasniegšanai.  Vienlaikus likumprojekts paredz slimības pabalstu piešķirt un izmaksāt līdz bērna 18 gadu vecuma sasniegšanai, ja saslimis bērns, par kuru piešķirts bērna ar invaliditāti kopšanas pabalsts. Šajā gadījumā slimības pabalstu piešķir un izmaksā ne ilgāk par 26 nedēļām, skaitot no darbnespējas pirmās dienas, ja darbnespēja ir nepārtraukta, vai ne ilgāk par trīs gadiem piecu gadu periodā, ja darbnespēja atkārtojas ar pārtraukumiem. Šāds periods izvēlēts, ņemot vērā VSIA “Bērnu klīniskā universitātes slimnīca” sniegto statistiku un sarunās sniegtos skaidrojumus par atveseļošanās ilgumu.  Bērni, kuri ir sasnieguši 15 gadu vecumu un ir nodarbināti, ir pakļauti sociālajai apdrošināšanai kā darba ņēmēji vai pašnodarbinātie. Līdz šim vecākiem slimības pabalstu maksāja tikai par slima bērna kopšanu, ja bērns nebija sasniedzis 14 gadu vecumu. Paredzot slimības pabalstu vecākiem maksāt arī pēc bērna 14 gadu vecuma sasniegšanas, likumprojektā iekļauta norma, ka šajos gadījumos maksā vienu slimības pabalstu. Likumprojekts paredz tiesības izvēlēties saņemt slimības pabalstu pašam bērnam vai vienam no bērna vecākiem.  Likumprojekts paredz arī slimības pabalsta izmaksu pagarināt līdz 30 dienām gadījumos, kad kopts bērns, kas nav sasniedzis 14 gadu vecumu un kuram kopšana nepieciešama kaulu lūzumu dēļ.   1. Likumā ir noteikts, ka vecāku pabalstu piešķir un izmaksā personai, kura kopj bērnu līdz gada vai pusotra gada vecumam un atrodas bērna kopšanas atvaļinājumā vai kā pašnodarbinātais bērna kopšanas dēļ zaudējis ienākumus. Savukārt vecāku pabalsta saņēmējam, kurš neatrodas bērna kopšanas atvaļinājumā vai saņem ienākumus kā pašnodarbinātais, vecāku pabalstu par visu kalendāro mēnesi izmaksā 30 %. Likumprojektā iekļauta norma, kas precizē 30 % vecāku pabalsta izmaksu strādājošiem vecākiem, t.i., nosakot, ka tiek ņemts vērā bērna kopšanas atvaļinājuma periods. Vecāku pabalsta izmaksa 30 % apmērā netiek rēķināta par visu kalendāro mēnesi, kurā ir ienākums, bet proporcionāli par kalendāra dienām.   3) Likumā ir noteikts kvalifikācijas periods, lai personai darbnespējas gadījumā rastos tiesības uz slimības pabalstu, t.i., personai jābūt sociāli apdrošinātai, un par šo personu Latvijas Republikā jābūt veiktām vai bija jāveic valsts sociālās apdrošināšanas obligātās iemaksas (turpmāk – obligātās iemaksas) slimības apdrošināšanai ne mazāk kā trīs mēnešus pēdējo sešu mēnešu periodā pirms mēneša, kurā iestājies apdrošināšanas gadījums, vai ne mazāk kā sešus mēnešus pēdējo 24 mēnešu periodā pirms mēneša, kurā iestājies apdrošināšanas gadījums.  Likumprojekts paredz no 2020. gada 1. septembra noteikt šādu kvalifikācijas periodu arī maternitātes, paternitātes un vecāku pabalstam. Lai personai rastos tiesības uz maternitātes, paternitātes un vecāku pabalstu, personai jābūt sociāli apdrošinātai saskaņā ar likumu „Par valsts sociālo apdrošināšanu" un par viņu ir veiktas vai bija jāveic obligātās iemaksas attiecīgajam apdrošināšanas veidam ne mazāk kā trīs mēnešus pēdējo sešu mēnešu periodā vai sešus mēnešus pēdējo divdesmit četru mēnešu periodā pirms mēneša, kurā iestājies apdrošināšanas gadījums. Kvalifikācijas periodā attiecīgajam apdrošināšanas veidam būtu ieskaitāms arī periods, kurā persona ir darba ņēmēja un atrodas grūtniecības, dzemdību vai bērna kopšanas atvaļinājumā un saņēmusi attiecīgi maternitātes, vecāku vai slimības pabalstu, vai bijusi darbnespējīga un saņēmusi slimības pabalstu, kā arī laiks, kad persona atradusies atvaļinājumā, par kuru ir piešķirts paternitātes pabalsts.  Likumprojekts nodrošinās, ka tiesības uz īstermiņa pabalstu būs personām, kuras vismaz neilgu periodu būs bijušas sociāli apdrošinātas un devušas finansiālu pienesumu sociālās apdrošināšanas sistēmai. Likuma „Par valsts sociālo apdrošināšanu” 3. panta pirmā daļa nosaka, ka valsts sociālās apdrošināšanas pamatprincips ir nodrošināt personai, kura zaudē darba ienākumus apdrošināšanas gadījuma iestāšanās dēļ, tiesības saņemt zaudēto darba ienākumu atvietojumu. Gadījumos, kad apdrošināšanas gadījums iestājas vienlaicīgi vai neilgi pēc darba ņēmēja statusa iegūšanas, personai nav zaudēto darba ienākumu, kurus kompensēt darbnespējas dēļ. Savukārt attiecībā uz personām, kuras obligātās iemaksas veikušas ilgu laika periodu, kvalifikācijas perioda ieviešana veicinās taisnīgumu, jo šīm personām nebūs jāuztur tās personas, kuras par sociāli apdrošinātām kļūst neilgi pirms apdrošināšanas gadījuma iestāšanās un solidāru pienesumu sociālās apdrošināšanas budžetam nav devušas.  Ar kvalifikācijas perioda ieviešanu arī pārējiem īstermiņa pabalstiem tiek veicināts taisnīgums un uzticība sociālās apdrošināšanas sistēmai, kas savukārt veicina valsts sociālās apdrošināšanas sistēmas ilgtspēju, garantējot, ka tiesības uz sociālo nodrošinājumu būs īstenojamas arī nākamajās paaudzēs. Tādējādi labums, ko sabiedrība gūst no šāda regulējuma, ir lielāks par konkrētā indivīda tiesību ierobežojumu.  4) Likumā ir noteikts, ka, aprēķinot pabalstus, ņem vērā personas vidējo apdrošināšanas iemaksu algu par 12 kalendāro mēnešu periodu, šo periodu beidzot divus kalendāros mēnešus (pašnodarbinātajiem – trīs kalendāros mēnešus) pirms mēneša, kurā iestājies apdrošināšanas gadījums.  Praksē arvien biežāk personas vienlaikus ir sociāli apdrošinātas gan kā darba ņēmējas, gan kā pašnodarbinātās. Līdz ar to viena pabalsta aprēķinā nākas ņemt vērā atšķirīgus obligāto iemaksu algas periodus. Pašnodarbinātie informāciju par obligātajām iemaksām sniedz Valsts ieņēmumu dienestam par iepriekšējo ceturksni, un precizēt obligātās iemaksas var mēneša laikā pēc ziņu iesniegšanas. Arī mikrouzņēmuma nodokļa maksātāji informāciju iesniedz par ceturksni, un deklarāciju var mēneša laikā precizēt. Līdz ar to informācija par personas iemaksu algu ir pieejama četru līdz piecu mēnešu laikā.  Lai vienkāršotu un vienādotu pabalstu aprēķinu personām, kuras vienlaikus ir gan darba ņēmēja, gan pašnodarbinātā statusā, kā arī ņemot vērā informācijas pieejamību, nepieciešams likumā noteikt, ka vidējo apdrošināšanas iemaksu algu nosaka no apdrošinātās personas obligāto iemaksu algas par 12 kalendāro mēnešu periodu, šo periodu beidzot četrus kalendāros mēnešus pirms mēneša, kurā iestājies apdrošināšanas gadījums.  *Piemēram*, personai apdrošināšanas gadījums iestājies 2018. gada decembrī. Vidējo apdrošināšanas iemaksu algu ņemtu vērā par periodu no 2017. gada augusta līdz 2018. gada jūlijam.  Aprēķinot vecāku pabalstu, ņem vērā 12 mēnešu apdrošināšanas iemaksu algas periodu, kurā iekļaujas arī grūtniecības un dzemdību atvaļinājuma laiks, kurā personai nav apdrošināšanas iemaksu algas. Lai vidējās apdrošināšanas iemaksu algas aprēķina periodā neiekļautu grūtniecības un dzemdību atvaļinājuma laiku, kā arī, lai samazinātu gadījumus, kad pēc bērna piedzimšanas tiek deklarēta lielāka apdrošināšanas iemaksu alga un mainīti vecāku pabalsta saņēmēji, likumā nosakāms, ka, aprēķinot vidējo apdrošināšanas iemaksu algu vecāku un paternitātes pabalstam, apdrošināšanas iemaksu algas periods beidzas četrus kalendāros mēnešus pirms mēneša, kurā piedzimis bērns.  Lai visu valsts sociālās apdrošināšanas pabalstu aprēķinā tiktu ņemts vērā vienāds vidējās algas aprēķina periods, t.i., atkāpšanās par četriem mēnešiem, likumā nepieciešams noregulēt arī vidējo apdrošināšanas iemaksu algas aprēķina periodu apbedīšanas pabalstam.  Likumprojekts paredz precizēt normu par deleģējumu Ministru kabinetam izdot noteikumus, kuros tiktu noteikta vidējās apdrošināšanas iemaksu algas aprēķina kārtība un nosacījumi, t.sk., aprēķina formula, aprēķinā piemērojamā alga gadījumos, kad personai par periodu, kurš tiek ņemts vērā aprēķinā, nav apdrošināšanas iemaksu algas (piemēram, personai bijusi darbnespējas lapa B, vai persona bijusi grūtniecības, dzemdību vai bērna kopšanas atvaļinājumā).  5) Pabalsti ir īstermiņa izmaksas, kuru mērķis ir kompensēt personas uz neilgu laiku zaudētos ienākumus. Likuma normas tieši neparedz, ka persona var vienlaicīgi (par vienu un to pašu periodu, par vienu un to pašu bērnu) saņemt vairākus pabalstus, t.i., vairākus ienākuma atvietojumus.  Ņemot vērā minēto, likumprojektā ir iekļautas normas, kas regulē pabalstu izmaksu gadījumos, kad iestājas vairāki apdrošināšanas gadījumi un to periodi pilnībā vai daļēji pārklājas. Likumprojekts paredz, ka par vienu bērnu un par vienu periodu personai ir tiesības uz vienu pabalstu. Ja personas, piemēram, vecāki pārmaiņus atrodas bērna kopšanas atvaļinājumā, vai pārmaiņus kopj slimu bērnu, pabalstu izmaksā vienai personai. Šādos gadījumos, kad vecāki pārmaiņus atrodas bērna kopšanas atvaļinājumā, vecāku pabalstu par šiem periodiem nepiešķir no jauna, bet turpina attiecīgajai personai jau iepriekš piešķirtā vecāku pabalsta izmaksu. Ņemot vērā likumprojektā iekļautās normas, paredzēts, ka vecāku pabalsts personai tiks piešķirts vienu reizi uz visu izvēlēto periodu, t.i., līdz bērna gada vai pusotra gada vecumam, un izmaksāts attiecīgi 100 vai 30 % apmērā.  Likumprojekts paredz, ka, iestājoties vairākiem apdrošināšanas gadījumiem, kas pārklājas, personai par vienu un to pašu periodu ir tiesības saņemt šādus pabalstus:  - strādājošam vecāku pabalsta saņēmējam - slimības pabalstu sakarā ar viņa paša darbspēju zaudēšanu slimības vai traumas dēļ;  - strādājošam vecāku pabalsta saņēmējam - maternitātes pabalstu par nākamo bērnu;  - strādājošam vecāku pabalsta saņēmējam – paternitātes pabalstu par nākamo bērnu.  Vecāku pabalsta saņēmējam gadījumā, kad iestājas darbnespēja sakarā ar slima bērna kopšanu, tiesības uz slimības pabalstu nebūs, jo persona jebkurā gadījumā ir tiesīga izmantot bērna kopšanas atvaļinājumu, un personai jau ir viens ienākuma atvietojums – vecāku pabalsts. Gadījumā, ja saslimis cits bērns, vecāku pabalsta saņēmējam ir tiesības izvēlēties vienu no pabalstiem, t.i., turpināt saņemt vecāku pabalstu vai pieprasīt slimības pabalstu.  Tiesības uz vecāku pabalstu no bērna dzimšanas izmanto tēvi gadījumos, kad bērna māte nav sociāli apdrošināta un nesaņem maternitātes pabalstu. Bērna kopšanas laiks pēcdzemdību periodā sakrīt ar laiku, kurā bērna tēvam var tikt piešķirts arī atvaļinājums sakarā ar bērna kopšanu (10 darba dienas) un tēvam ir tiesības uz paternitātes pabalstu. Tēvs vienlaikus nevar atrasties divos atvaļinājumos un saņemt divus ienākuma atvietojumus par vienu bērnu. Līdz ar to likumprojektā iekļauta norma, ka paternitātes pabalstu nepiešķir par bērnu, sakarā ar kura kopšanu tēvam ir piešķirts vecāku pabalsts. Savukārt gadījumos, kad mātei piešķirts maternitātes vai vecāku pabalsts, tēvs ir tiesības uz paternitātes pabalstu par šo pašu bērnu.  6) Saeima 2018. gada 1. oktobrī pieņēma Diasporas likumu, kura 15. panta ceturtā daļa paredz, ka, nosakot to diasporas locekļu tiesības, kuri ir atgriezušies Latvijā un pieprasa maternitātes, paternitātes vai vecāku pabalstu, ņem vērā Eiropas Savienības un Eiropas Ekonomikas zonas valstīs veikto sociālās apdrošināšanas iemaksu periodus. Diasporas likuma pārejas noteikumu 9. punkts nosaka, ka likuma 15. panta ceturtā daļa stājas spēkā vienlaikus ar attiecīgiem grozījumiem likumā "Par maternitātes un slimības apdrošināšanu".  Diasporas likuma pārejas noteikumu 12. punkts nosaka, ka Ministru kabinets sagatavo un Saeimai iesniedz likumprojektu, kas paredz:  1) priekšnoteikumus, ar kādiem un kārtību, kādā remigrējušie diasporas locekļi ir tiesīgi saņemt maternitātes, paternitātes vai vecāku pabalstu, ņemot vērā Eiropas Ekonomikas zonas valstīs veikto sociālās apdrošināšanas iemaksu periodus;  2) nodrošināt to, ka diasporas locekļu pieprasījumi par sociālā nodrošinājuma pakalpojumu piešķiršanu tiek izskatīti un lēmumi tiek pieņemti tādos pašos termiņos kā attiecībā uz Latvijas pastāvīgajiem iedzīvotājiem, ja saņemta nepieciešamā informācija no ārvalstu sociālās drošības iestādēm.  Ņemot vērā iepriekš minēto, likumprojektā ir iekļauta norma, kas paredz, ka, nosakot remigrējoša diasporas locekļa tiesības uz maternitātes, paternitātes un vecāku pabalstu, ja šī persona ir sociāli apdrošināta saskaņā ar likumu "Par valsts sociālo apdrošināšanu", bet viņa Latvijas Republikā nav bijusi apdrošināta šajā likumā noteikto kvalifikācijas periodu, tiesību noteikšanai ņem vērā remigrējoša diasporas locekļa attiecīgos apdrošināšanas periodus Eiropas Savienības dalībvalstī, Šveices Konfederācijā, Eiropas Ekonomikas zonas dalībvalstī. Tā kā šajos gadījumos obligātās iemaksas, kas nepieciešamas vidējās apdrošināšanas iemaksu algas aprēķinam un tātad arī pabalsta aprēķinam, nebūs veiktas Latvijas Republikā vai būs veiktas par mazāk nekā 12 mēnešiem, tad remigrējošam diasporas loceklim, kurš būs ieguvis tiesības uz pabalstu, pabalstu paredzēts aprēķināt vispārējā kārtībā kā jebkurai sociāli apdrošinātai personai, t.i., no obligāto iemaksu algas, no kuras Latvijas Republikā ir veiktas obligātās iemaksas attiecīgajam apdrošināšanas veidam.  Likumprojektā arī iekļauta norma par lēmumu pieņemšanas ilgumu, t.i., 10 darba dienu laikā pēc informācijas saņemšanas no ārvalsts kompetentās iestādes.  7) Likumā nav normu, kas nosaka, ka pabalstus pārrēķina. Likuma „Par valsts sociālo apdrošināšanu” 5. panta ceturtā daļa nosaka, ka persona ir sociāli apdrošināta no dienas, kad tai (par to) ir jāveic obligātās iemaksas, savukārt pensiju apdrošināšanai persona apdrošināta, ja faktiski ir veiktas obligātās iemaksas. Tas nozīmē, ka pabalstus piešķir, ņemot vērā deklarēto iemaksu algu (t.i., obligātajām iemaksām nav jābūt faktiski samaksātām). Tai pašā laikā minētā likuma 20.¹ panta otrā daļa paredz, ka, ja darba devējs nav precizējis darba ņēmēja darba ienākumus un obligātās iemaksas par iepriekšējo mēnesi pirms pārskata mēneša, darba devējam ir tiesības tās precizēt triju gadu laikā. Precizēšanas rezultātā darba ņēmēja darba ienākumi un obligātās iemaksas nedrīkst samazināties. Darba ņēmēja darba ienākumu un obligāto iemaksu precizēšana nemaina jau piešķirto sociālās apdrošināšanas pakalpojumu apmēru, izņemot valsts vecuma pensijas apmēru (tai skaitā priekšlaicīgi piešķirtās valsts vecuma pensijas apmēru).  Tādejādi, ja darba devējs trīs gadu laikā precizē darba ņēmēja obligāto iemaksu objektu un obligātās iemaksas, Valsts sociālās apdrošināšanas aģentūrai (turpmāk – VSAA) nav pamata piešķirto pabalstu (slimības, maternitātes, paternitātes, vecāku un apbedīšanas pabalstu) pārrēķināt, izņemot likuma „Par valsts sociālo apdrošināšanu” 20.¹ panta trešajā daļā minētos gadījumus. Visi šie pabalsti ir īstermiņa pabalsti, kurus piešķir, izdodot administratīvos aktus, un obligāto iemaksu precizēšanas gadījumā administratīvie akti jau ir izpildīti.  Likuma „Par valsts sociālo apdrošināšanu” 20.¹ panta trešā daļa nosaka, ka papildus šā panta pirmajā un otrajā daļā noteiktajam Ministru kabinets nosaka gadījumus, kad Valsts ieņēmumu dienests, darba devējs un maksātnespējas procesa administrators precizē darba ņēmēja darba ienākumus un obligātās iemaksas par iepriekšējiem pārskata mēnešiem. Jau piešķirto sociālās apdrošināšanas pakalpojuma apmēru pēc darba ņēmēja darba ienākumu un obligāto iemaksu precizēšanas maina, pamatojoties uz personas iesniegumu. Ministru kabineta 2010. gada 7. septembra noteikumu Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” 30. punktā ir noteikti gadījumi, kad obligāto iemaksu objekta un obligāto iemaksu precizēšana dod tiesības uz piešķirtā pabalsta pārrēķinu. Tie ir gadījumi, kad obligāto iemaksu objektu un obligātās iemaksas precizē:  1) Valsts ieņēmumu dienests – saskaņā ar izziņu par Valsts ieņēmumu dienesta pārbaudē aprēķinātajiem darba ienākumiem un obligātajām iemaksām, ja pēc pārbaudes darba ņēmējam jāpalielina vai jāsamazina darba ienākumi un obligātās iemaksas;  2) darba devējs (maksātnespējas procesa administrators) –, ja saskaņā ar tiesas spriedumu, tiesas lēmumu par izlīguma apstiprināšanu vai attiecīgās valsts pārvaldes iestādes pieņemtu pārvaldes lēmumu personai ir izmaksāta atlīdzība par darba piespiedu kavējumu vai izmaksāti laikus neizmaksātie darba ienākumi;  3) darba devējs (maksātnespējas procesa administrators) – saskaņā ar Valsts darba inspekcijas rīkojumu par pārbaudē konstatētajiem pārkāpumiem darba ienākumu aprēķināšanā un izmaksāšanā, ja pēc pārbaudes darba ņēmējam jāpalielina vai jāsamazina darba ienākumi un obligātās iemaksas;  4) maksātnespējas procesa administrators – saskaņā ar darba devēja grāmatvedības uzskaitē atspoguļoto informāciju, ja darba devēja ziņojumu par obligāto iemaksu objektu un obligātajām iemaksām no darba ņēmēju darba ienākumiem šajos noteikumos noteiktajā kārtībā un termiņos nav iesniedzis vai precizējis darba devējs;  5) darba devējs – par personu, kurai saskaņā ar Valsts pārvaldes iestāžu nodarīto zaudējumu atlīdzināšanas likumu obligātās iemaksas šo noteikumu IV1 nodaļā noteiktajā kārtībā izmaksā Finanšu ministrija;  6) bijušais darba devējs – par darba ņēmēju, ar kuru ir izbeigtas darba attiecības un kuram sākotnēji tika piešķirtas akciju pirkuma tiesības;  7) darba devējs – saskaņā ar Valsts ieņēmumu dienesta tematiskajā pārbaudē konstatēto.  Tādējādi saskaņā ar likuma „Par valsts sociālo apdrošināšanu” 20.¹ panta trešajā daļā noteikto, jau šobrīd normatīvajos aktos ir noteikti izņēmuma gadījumi, kuros, pamatojoties uz personas iesniegumu, piešķirto pabalstu pārrēķina, ievērojot Administratīvā procesa likuma noteikumus, t.i., ja lēmums par pabalsta piešķiršanu ir spēkā un pabalsta izmaksa vēl turpinās.  Ņemot vērā iepriekš minēto, juridiskās skaidrības nodrošināšanai likumprojektā ir iekļauta norma, kas nosaka, ka pabalstus nepārrēķina, izņemot likumā „Par valsts sociālo apdrošināšanu” noteikto.  8) Praksē ir gadījumi, kad darbnespējas lapas tiek anulētas vai tiek saņemta informācija par ārstēšanās režīma pārkāpumu. Tādējādi zudis likuma 12. pantā noteiktais pamats, kas deva personai tiesības uz darbnespējas lapas apmaksu, un rodas pabalsta pārmaksa.  Likuma „Par maternitātes un slimības apdrošināšanu” 19. panta pirmā daļa nosaka, ka slimības pabalsta izmaksu pārtrauc par periodu no pārkāpuma izdarīšanas dienas un atjauno pēc ārsta ieteikuma. Tādējādi, ja ārsts konstatē ārsta noteiktā režīma pārkāpumu, tad, pamatojoties uz Ministru kabineta 2001. gada 3. aprīļa noteikumu Nr.152 „Darbnespējas lapu izsniegšanas un anulēšanas kārtība” 17. punktu, tiek izdarīta atzīme darbnespējas lapā. Savukārt VSAA, saņemot darbnespējas lapas informāciju, ir pienākums pieņemt lēmumu par pabalsta izmaksas pārtraukšanu.  Ņemot vērā iepriekš minēto un to, ka likumā nav noteikts tiesiskais pamats pārmaksu atgūšanai, nepieciešams likumā precīzi noteikt gadījumus, kad personai ir pienākums atmaksāt nepamatoti saņemto pabalstu. Lai atgūtu pārmaksātos pabalstus, likumprojektā iekļauta norma, kas paredz pabalsta saņēmējam pienākumu atmaksāt saņemto pabalstu par darbnespējas lapu, kas ir anulēta, un par ārstēšanās režīma pārkāpuma periodu. Juridiskās skaidrības nodrošināšanai likuma 34. pantu paredzēts izteikt jaunā redakcijā.  9) VSAA arvien biežāk saņem personu lūgumus pabalstus pārskaitīt uz ārvalstu kontiem, t.sk., uz tādām ārvalstīm, ar kurām Latvijai nav noslēgts līgums sociālās drošības jomā vai kura nav Eiropas Savienības dalībvalsts, Šveices Konfederācija un Eiropas Ekonomikas zonas dalībvalsts. Minētās personas dzīvo vai ir nodarbinātas Latvijā. Šāds personu lūgums pamatots ar iemeslu, ka Latvijā personas kredītiestādes kontu ir bloķējuši tiesu izpildītāji.  Latvijas Republikas Satversmē garantētās tiesības uz sociālo nodrošinājumu tiek nodrošinātas Latvijas teritorijā, izņemot gadījumus, kad sociālā aizsardzība tiek īstenota saskaņā ar Latvijas noslēgtu starpvalstu līgumu sociālās drošības jomā vai saskaņā ar Eiropas Parlamenta un Padomes 2004. gada 29. aprīļa regulu (EK) Nr. 883/2004 par sociālās nodrošināšanas sistēmu koordinēšanu (turpmāk – regula Nr.883/2004), un starpvalstu līgums vai regula Nr.883/2004 paredz pensijas vai pabalsta eksportu.  Likumā nav normu par pabalstu izmaksu. Ministru kabineta 1998. gada 28. jūlija noteikumu Nr.270 „Vidējās apdrošināšanas iemaksu algas aprēķināšanas kārtība un valsts sociālās apdrošināšanas pabalstu piešķiršanas, aprēķināšanas un izmaksas kārtība” 25. punkts nosaka, ka pabalstus VSAA pārskaita pabalsta saņēmēja kredītiestādes vai PNS (pasta norēķinu sistēma) kontā. Tādējādi normatīvie akti neparedz pabalstu pārskaitīšanu tieši pabalsta saņēmēja Latvijas kredītiestādes kontā vai PNS (pasta norēķinu sistēmas) kontā.  Valsts tiesībās darbojas vispārējais tiesību princips, ka atļauts ir tikai tas, kas ir noteikts ar tiesību normu. Starptautiskajā praksē katra valsts savus piešķirtos pabalstus ieskaita personas kredītiestādes kontā valstī, kura piešķīrusi pabalstus. Lai pabalstu pārskaitītu uz personas kredītiestādes kontu citā valstī, jābūt tiesiskam pamatam to darīt. Ja normatīvajos aktos nav noteikts, ka pabalstus var pārskaitīt uz kredītiestādes kontiem citā valstī, un arī saskaņā ar regulu vai starpvalstu līgumu pabalsts netiek eksportēts, tad nav tiesiska pamata pabalstus pārskaitīt uz personas kredītiestādes kontu citā valstī. Turklāt personai nav no konkrētas tiesību normas izrietošas publiskās subjektīvās tiesības pieprasīt iestādei, lai tā skaita pabalstu uz kontu citā valstī.  Saskaņā ar likuma „Par valsts sociālo apdrošināšanu” 9. panta otro daļu, 10. panta otro daļu un 11. panta otro daļu attiecīgi no nodarbinātības speciālā budžeta, no darba negadījumu speciālā budžeta un no invaliditātes, maternitātes un slimības speciālā budžeta var finansēt sociālās apdrošināšanas pakalpojumus tikai saskaņā ar speciālajiem likumiem. Savukārt likuma „Par maternitātes un slimības apdrošināšanu”, likuma „Par apdrošināšanu bezdarba gadījumam” un likuma „Par obligāto sociālo apdrošināšanu pret nelaimes gadījumiem darbā un arodslimībām” normas neparedz VSAA tiesības no speciālajiem budžetiem segt izdevumus, kas saistīti ar pabalstu pārskaitīšanu uz citu valsti.  Tā kā VSAA administrē pensiju un pabalstu izmaksu, tad tas ietver arī VSAA pienākumu nodrošināt kontroli pār budžeta līdzekļu pareizu un tiesisku izlietojumu un pienākumu atgūt nepamatoti izmaksātos līdzekļus. Likuma „Par valsts sociālo apdrošināšanu” 27.¹ panta sestā daļa nosaka, ja saistībā ar personas nāvi vai bezvēsts prombūtni ir radusies sociālās apdrošināšanas pakalpojuma, valsts sociālā pabalsta vai izdienas pensijas pārmaksa, kredītiestāde vai valsts akciju sabiedrība "Latvijas Pasts" pēc VSAA rakstveida pieprasījuma to atmaksā VSAA, pārskaitot attiecīgo summu no personas konta uz VSAA pieprasījumā norādīto kontu un atskaitot kredītiestādes vai valsts akciju sabiedrības "Latvijas Pasts" komisijas maksu par pārskaitījuma veikšanu. Pārmaksu atmaksā apmērā, kas nepārsniedz mirušās personas kredītiestādes vai pasta norēķinu sistēmas (PNS) kontā pieejamos naudas līdzekļus. Tādējādi, ja pabalsti tiktu pārskaitīti uz personas kredītiestādes kontu citā valstī, tad šī norma nedarbosies, jo ārvalstu kredītiestādēm nav saistoša iepriekš minētā likuma norma.  No Latvijas Republikas Satversmes izrietošais valsts pienākums garantēt tiesības uz sociālo nodrošinājumu Latvijas teritorijā dzīvojošiem valsts pilsoņiem un pastāvīgajiem iedzīvotājiem tiek realizēts arī saskaņā ar Noguldījumu garantiju likumu, kas paredz valsts garantētu naudas izmaksu no garantiju fonda gadījumos, kad kredītiestādes darbība tiek apturēta. Līdz ar to, pārskaitot pabalstus un pensijas uz citiem kontiem, kas nav konti kredītiestādēs vai ir konti citā valstī, ir risks, ka persona nesaņem pienākošos pabalstu vai pensiju un valsts nevarēs izpildīt tai uzlikto pienākumu.  Prakse liecina, ka katra valsts savus piešķirtos pabalstus ieskaita personas kredītiestādes kontā valstī, kura piešķīrusi pabalstus. Tomēr izņēmums varētu būt valstis, ar kurām Latvijai ir noslēgti līgumi sociālās drošības jomā, vai Eiropas Savienības dalībvalstis, Šveices Konfederācija un Eiropas Ekonomikas zonas dalībvalstis.  Ņemot vērā iepriekš minēto un juridiskās skaidrības nodrošināšanai, likumprojektā iekļauta norma par pabalstu izmaksu, kas paredz pabalstu pārskaitīt pabalsta saņēmēja Latvijas Republikas kredītiestādes vai pasta norēķinu sistēmas (PNS) kontā. Vienlaikus norma paredz, ka gadījumos, kad pabalsti piešķirti saskaņā ar Latvijas noslēgtu starpvalstu līgumu sociālās drošības jomā vai saskaņā ar Eiropas Parlamenta un Padomes 2004. gada 29. aprīļa regulas (EK) Nr.883/2004 par sociālās nodrošināšanas sistēmu koordinēšanu, un starpvalstu līgums vai regula paredz pabalsta eksportu, var tikt pārskaitīti uz pabalsta saņēmēja kredītiestādes kontu attiecīgajā līgumvalstī vai Eiropas Savienības dalībvalstī, Šveices Konfederācijā un Eiropas Ekonomikas zonas dalībvalstī.  10) Tā kā likumprojekts paredz tiesību normas, kam nepieciešams pārejas periods un jānodrošina tiesiskā paļāvība, kā arī VSAA nepieciešams laiks izmaiņu ieviešanai informācijas sistēmās, tad paredzēts, ka likumprojekts stāsies spēkā 2020. gada 1. janvārī par slimības pabalstiem darbnespējas gadījumā sakarā ar nepieciešamību kopt smagi slimu bērnu un atsevišķas normas juridiskās skaidrības nodrošināšanai.  Normas par perioda, par kuru ir veiktas vai bija jāveic obligātās iemaksas Latvijas Republikā attiecīgajam apdrošināšanas veidam ne mazāk kā trīs mēnešus pēdējo sešu mēnešu periodā vai sešus mēnešus pēdējo divdesmit četru mēnešu periodā pirms mēneša, kurā iestājies apdrošināšanas gadījums, tiesību noteikšanai uz maternitātes, paternitātes un vecāku pabalstu (t.sk., diasporas locekļu tiesības uz maternitātes, paternitātes un vecāku pabalstu) spēkā stāšanās laiks paredzēts 2020. gada 1. septembris. Attiecīgi pārejas noteikumos nosakāms, ka apdrošinātām personām, kurām apdrošināšanas gadījums iestājies līdz jauno normu spēkā stāšanās vai grozījumu spēkā stāšanās dienai, pabalstu piešķir, aprēķina un izmaksā saskaņā ar tiesību normām, kas ir spēkā līdz jauno normu spēkā stāšanās vai grozījumu spēkā stāšanās dienai.  Tā kā likumprojekts paredz vienādot vidējās apdrošināšanas iemaksu algas aprēķinu no 2022. gada 1. janvāra, tad nepieciešams precizēt jau iepriekš pieņemto grozījumu spēkā esamības laiku, pagarinot to, kā arī likuma pārejas noteikumos noteikt, ka vidējās apdrošināšanas iemaksu algas aprēķins saskaņā ar likumā esošajiem noteikumiem piemērojams līdz 2021. gada 31. decembrim.  Normas par slimības pabalsta izmaksas ilgumu līdz 30 dienām gadījumos, kad vecāka darbnespēja ir bērna kaulu lūzuma dēļ, spēkā stāšanās laiks paredzēts 2021. gada 1. janvārī.  Likumprojektā arī paredzēts, ka līdz ārstu konsīlija lēmuma informācijas nodrošināšanai vienotās veselības nozares elektroniskās informācijas sistēmā VSIA “Bērnu klīniskā universitātes slimnīca” nosūta slimības pabalsta piešķiršanai nepieciešamo informāciju VSAA elektroniski atbilstoši normatīvajiem aktiem par elektronisko dokumentu apriti, proti, atbilstoši likuma 13. panta 2.¹ daļai pacientam (Vārds, Uzvārds, personas kods) konsīlijs ir lēmis, ka sakarā ar smagu saslimšanu ilgstošā ārstēšanās procesā bērnam nepieciešama nepārtraukta vecāka klātbūtne līdz xx datumam.  Līdzšinējā kārtība, ka slimības pabalstu izmaksā par pagājušo laiku un pēc personas iesnieguma un visas informācijas saņemšanas (darbnespējas lapas B un konsīlija lēmuma), netiek mainīta. Slimības pabalsta par darbnespēju no 2020. gada 1. janvāra, ja darbnespējas ilgums būs 21 kalendārā diena, izmaksu VSAA varēs nodrošināt līdzšinējā kārtībā, t.i., pēc personas iesnieguma un darbnespējas lapas informācijas saņemšanas. Ja darbnespēja turpināsies ilgāk, tad pēc darbnespējas lapas turpinājuma iesniegšanas un konsīlija lēmuma saņemšanas, VSAA varēs slimības pabalsta izmaksu, piemēram, par janvāra pēdējo nedēļu un februāri, nodrošināt ne vēlāk kā līdz 2020. gada 30. aprīlim.  Pārejas noteikumu 43. punktā noteiktais pārejas periods slimības pabalsta izmaksai noteikts, ņemot vērā, ka normatīvā akta izmaiņu ieviešanai nepieciešamas būtiskas izmaiņas VSAA informācijas sistēmā:  - slimības pabalsts slima bērna kopšanas gadījumos piešķirams par garāku periodu, nekā līdz šim;  - slimības pabalsta ilgumam slima bērna kopšanas gadījumos jāievieš kontroles par kopējo izmaksas ilgumu gada un triju gadu laikā;  - slimības pabalsta piešķiršanai par garāku periodu ir jāapstrādā jauns dokumenta veids, kādu līdz šim VSAA neapstrādāja.  Termiņš minēto informācijas sistēmu izmaiņu izstrādei aprēķināts kā četri mēneši no likuma iespējamās spēkā stāšanās dienas. Izstrādes periodā ietverta izmaiņu pieprasījuma sagatavošana, izmaiņu izstrāde un testēšana. Ņemot vērā, ka VSAA pabalstu piešķiršanu veic ar informāciju sistēmu atbalstu, nevis manuāli, tad nav iespējams bez informāciju sistēmu izmaiņu izstrādes nodrošināt jaunā regulējuma piemērošanu.  Pakalpojumu piešķiršana un izmaksa manuālā režīmā nav iespējama, jo no slimības pabalsta jāietur iedzīvotāju ienākuma nodoklis, par kura apmēru tālāk jāinformē Valsts ieņēmumu dienests. Tā kā slimības pabalsts ir biežāk pieprasītais VSAA pakalpojums, tad arī šo datu pilnvērtīga nodrošināšana ir ļoti būtiska, un nebūs iespējama, ja pakalpojumi tiktu piešķirti manuāli.  Ņemot vērā minēto, šāds pārejas periods ir vienīgais iespējamais risinājums atbilstoši VSAA iespējām nodrošināt pabalsta izmaksu. |
| 3. | Projekta izstrādē iesaistītās institūcijas un publiskas personas kapitālsabiedrības | VSAA, Nacionālais veselības dienests, VSIA “Bērnu klīniskā universitātes slimnīca”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pēc VSIA “Bērnu klīniskā universitātes slimnīca” informācijas bērni (vecumā no 0 līdz 17 gadiem), kuriem atveseļošanās ilgāka par 21 dienu un kuriem diagnoze: iedzimta kroplība, deformācija vai hromosomu anomālija (diagnozes Q00 – Q99) - 23 personas, ir ievainojumi, saindēšanās un citas ārējas iedarbes sekas (diagnozes S00 - T98) - 24 personas, audzēji (diagnozes C00-D48) - 60 personas, veikta orgānu un audu transplantācija (diagnozes Z94.8) - 6 personas, operācijas (diagnozes M21.7 – 9 personas; M32 – 7 personas; M46 – 0 personas; M86 – 47 personas; M91 – 6 personas) – 69 personas gadā. Kopā 182 personas.  Vecāki, kuriem piešķirts bērna ar invaliditāti kopšanas pabalsts - 2075 personas. 2018. gadā VSAA uzskaitē esošo bērnu skaits, par kuriem piešķirts bērna ar invaliditāti kopšanas pabalsts, - 2144 bērni, no kuriem vecumā no 14 līdz 17 gadiem – 541 bērns.  Darba devēji, kuri nodarbina iepriekš minētos vecākus.  Pēc VSAA informācijas par periodu no 2018. gada janvāra līdz 2018. gada decembrim: maternitātes pabalsta saņēmēji – 16 828 personas, paternitātes pabalsta saņēmēji – 10 259 personas, slimības pabalsta slima bērna kopšanas gadījumā saņēmēji – 62 250 personas gadā un vecāku pabalsta saņēmēji – 22 959 personas vidēji mēnesī. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019 | | Turpmākie trīs gadi (euro) | | | | |
| 2020 | | 2021 | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru\* | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru\* | izmaiņas, salīdzinot ar vidēja termiņa budžeta ietvaru 2021. gadam\*\*\* | izmaiņas, salīdzinot ar vidēja termiņa budžeta ietvaru 2021. gadam\*\*\* |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi** | **2 989 539 241** | **0** | **3 158 071 227** | **0** | **3 324 560 002** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 2 989 539 241 | 0 | 3 158 071 227 | 0 | 3 324 560 002 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi** | **2 765 749 275** | **0** | 3 007 319 773 | **0** | 3 189 054 569 | **-900 076** | **-900 076** |
| 2.1. valsts pamatbudžets, tai skaitā: | 0 | 0 | 0 | 0 | 0 | 0 | 0 |
| 2.2. valsts speciālais budžets, tai skaitā: | 2 765 749 275 | 0 | 3 007 319 773 | 0 | 3 189 054 569 | -**900 076** | -**900 076** |
| *04.04.00 „Invaliditātes, maternitātes un slimības speciālais budžets”, t.sk.:* | *655 899 076* | *0* | *720 004 340* | *0* | *777 417 734* | *-***900 076** | *-***900 076** |
| *-Maternitātes pabalsti (EKK 6222)* | *50 992 623* | *0* | *54 540 288* | *-142 015* | *58 358 667* | *-448 308* | *-448 308* |
| *-Paternitātes pabalsti (EKK 6227)* | *3 850 229* | *0* | *4 225 074* | *-5 500* | *4 654 560* | *-18 442* | *-18 442* |
| *-Vecāku pabalsti (EKK 6229)* | *109 162 981* | *0* | *116 608 059* | *-73 782* | *124 819 734* | *-654 623* | *-654 623* |
| *-Slimības pabalsti (EKK 6221 )* | *176 557 989* | *0* | *205 171 261* | *221 297* | *227 264 887* | *221 297* | *221 297* |
| 2.3. pašvaldību budžets | 0 | 0 | 0 | 0 | 0 | 0 | 0 |
| **3. Finansiālā ietekme** | **223 786 966** | **0** | **150 751 454** | **0** | **135 505 433** | **900 076** | **900 076** |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 223 786 966 | 0 | 150 751 454 | 0 | 135 505 433 | **900 076** | **900 076** |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X | 0 | X | 0 | X | X | X |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | X | 0 | 0 | 0 |
| 5.3. pašvaldību budžets | X | X | X | X |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
|
| 6 .1. detalizēts ieņēmumu aprēķins | *\* Atbilstoši LM apstiprinātajam maksimāli pieļaujamam valsts speciālā budžeta izdevumu apjomam un VM apstiprinātajam maksimāli pieļaujamam valsts pamatbudžeta izdevumu apjomam..* | | | | | | |
| 6.2. detalizēts izdevumu aprēķins | 1) **Izdevumu samazinājums** valsts sociālās apdrošināšanas speciālajā budžetā, ieviešot kvalifikācijas periodu tiesību noteikšanai uz maternitātes, paternitātes un vecāku pabalstu ar 2020.gada 1.septembri:   |  |  |  |  | | --- | --- | --- | --- | | Pabalsta veids | Pabalstu saņēmēju skaits\* | Vidējais pabalsta apmērs (2018.g.) | Izdevumu samazinājums 2020. gadā, EUR | | Maternitātes pabalsti | 51 | 2784,52 (uz gadījumu) | 142 015\* | | Paternitātes pabalsti | 17 | 323,55 (uz gadījumu) | 5 500 | | Vecāku pabalsti (4 mēneši) | 47 | 392,46 (vid.mēnesī) | 73 782 | |  |  | Kopā: | 221 297 |  * *Ņemot vērā noapaļošanu*  |  |  |  |  | | --- | --- | --- | --- | | Pabalsta veids | Pabalstu saņēmēju skaits\* | Vidējais pabalsta apmērs (2018.g.) | Izdevumu samazinājums 2021. gadā un turpmāk ik gadu, EUR | | Maternitātes pabalsti | 161 | 2784,52 (uz gadījumu) | 448 308 | | Paternitātes pabalsti | 57 | 323,55 (uz gadījumu) | 18 442 | | Vecāku pabalsti | 139 | 392,46 (vid.mēnesī) | 654 623 | |  |  | Kopā: | 1 121 373 |   *\*personas, kurām obligāto iemaksu objekts kā darba ņēmējam vai pašnodarbinātajam ir reģistrēts mazāk kā 3 mēnešus pēdējo 6 mēnešu periodā un mazāk kā 6 mēnešus pēdējo 24 mēnešu periodā.*  2) **Izdevumu palielinājums** valsts sociālās apdrošināšanas speciālajā budžetā, pārskatot slimības pabalstu izmaksu slima bērna kopšanas gadījumā 2020. gadā un turpmākajos gados:   |  |  |  |  | | --- | --- | --- | --- | | Slimojošo bērnu vecumā no 14 līdz 18 gadu sasniegšanai, par kuriem piešķirts bērna invalīda kopšanas pabalsts, vai noteikta smaga saslimšanas diagnoze un nepieciešama ilgstoša ārstēšanās un ir konsīlija lēmums, skaits\* | Piešķirtā pabalsta vidējais apmērs vienā dienā (EUR)\*\* | Apmaksāto dienu skaits vidēji uz bērnu \*\* | Izdevumu palielinājums, EUR gadā | | 506 | 24,03 | 18,20 | 221 297 |   *\*Aprēķins, ņemot vērā VSAA datus par slimības pabalstiem slima bērna, par kuru piešķirts bērna invalīda kopšanas pabalsts, kopšanas gadījumiem un bērna invalīda kopšanas pabalstiem (2018.g.), Nacionālā veselības dienesta, Slimību profilakse un kontroles centra statistisku par stacionāros ārstēto bērnu skaitu ar noteiktām saslimšanas diagnozēm (2017) un VSIA “Bērnu klīniskā universitātes slimnīca” informāciju par stacionāri ārstēto bērnu skaitu.*  *\*\*2018.gada dati.*  *\*\*\* Prognozējamais ietaupījums tiks ņemts vērā, sagatavojot LM speciālā budžeta bāzes izdevumus 2021.-2023.gadam.* | | | | | | |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Likumprojektā noteikto izmaiņu realizācijai VSAA kopumā nepieciešamas 475 c/d, no tām 440 c/d apmaksājamas ārējiem izstrādātājiem, kas veido izstrādei papildus nepieciešamos līdzekļus 2020.gadā 174 640 EUR (370 c/d, kur 1 c/d izmaksā 472 eiro) un 2021.gadā - 33 040 EUR (70 c/d, kur 1 c/d izmaksā 472 eiro). IS uzturēšanai 2021.gadā nepieciešami 15 000 EUR un 2022.gadā – 5 000 EUR. Kopumā informācijas sistēmu izmaiņām nepieciešamos līdzekļus VSAA plāno nodrošināt apakšprogrammas 04.05.00 “Valsts sociālās apdrošināšanas aģentūras speciālais budžets” plānoto līdzekļu ietvaros, veicot informācijas sistēmām plānoto līdzekļu pārstrukturēšanu.  Pēc Nacionālā veselības dienesta provizoriskiem datiem saistībā ar izmaiņu veikšanu E-veselības sistēmā 2020.gadā nepieciešami 133 294 euro (ar PVN) 306 c/d, kur 1 c/d izmaksas 435.60 eiro ar PVN, tai skaitā no iepriekš minētajām 306 cilvēkdienām 10 % ir plānoti prasību analīze, 10 % - specifikāciju definēšanai, 15 % - projektēšanai, 20 % - kodēšanai, 25 % - programmvienības testēšanai (testē pašu jaunradīto programmatūras daļu), 20 % - integrācijai sistēmā un sistēmas testēšanai (testē vai jaunradītais produkts nesabojā pārējo funkcionalitāti).  Nepieciešamās izmaiņas ietver vairākus izmaiņu blokus:  • darbnespējas lapas ievades un papildināšanas formas papildināšana ar jaunu darbnespējas lapas pārejošas darbnespējas cēloni (“slima bērna ar kaulu lūzumu kopšana”), pieeja jānodrošina kā no pacienta tā arī no vecāka vai aizbildņa profila;  • darbnespējas lapas datu struktūras papildināšanu ar jaunu pazīmi – “konsīlija lēmums”, iestrādājot papildus atšķirīgu pacienta vecuma validāciju un kļūdas paziņojumus;  • izmaiņas datu struktūrā datu nodošanai VSAA informācijas sistēmai;  • izmaiņas darbnespējas lapu datu struktūrā datu nodošanai www.latvija.lv e-pakalpojumiem;  • sistēmas dokumentācijas aktualizācija.  Šie līdzekļi nepieciešami, lai nodrošinātu likumprojekta 5. panta, kas paredz likuma 13. pantā otrajā daļa jauna 3. punkta un jaunas 2.1 un 2.2 daļas, izpildi, t.i., lai tiktu elektroniski nodrošināta informācija VSAA par darbnespējas cēloni sakarā ar bērna kaulu lūzumu un informācija par VSIA “Bērnu klīniskā universitātes slimnīca” konsīlija lēmumu par bērniem ar smagām diagnozēm. Likumprojekta 15. pants paredz likuma pārejas noteikumus papildināt ar 41. un 42. punktu, kas paredz, ka norma par slimības pabalsta izmaksas ilgumu līdz 30 dienām gadījumos, kad vecāka darbnespēja ir bērna kaulu lūzuma dēļ, spēkā stāšanās laiks paredzēts 2021. gada 1. janvāŗī. Saskaņā ar pārejas noteikumu 42. punktu līdz ārstu konsīlija lēmuma informācija nodrošināšanai vienotās veselības nozares elektroniskās informācijas sistēmā VSAA šo informāciju par slimības pabalstu sakarā ar smagi slima bērna kopšanu saņems un apstrādās manuāli.  Lai veiktu izmaiņas vienotajā veselības nozares elektroniskajā informācijas sistēmā, Labklājības ministrijai jāizstrādā grozījumi Ministru kabineta 2001. gada 3. aprīļa noteikumos Nr. 152 „Darbnespējas lapu izsniegšanas un anulēšanas kārtība” un Veselības ministrijai jāizstrādā grozījumi Ministru kabineta 2014. gada 11. marta noteikumos Nr. 134 “Noteikumi par vienoto veselības nozares elektronisko informācijas sistēmu”.  Nepieciešamos papildu pasākumus VSAA un Nacionālā veselības dienesta IS izmaiņām Labklājības ministrija un Veselības ministrija veiks tām piešķirto budžeta līdzekļu ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts saistīts ar likumprojektu „Grozījumi likumā „Par apdrošināšanu bezdarba gadījumam””.    Nepieciešami grozījumi:  1) Ministru kabineta 2001. gada 3. aprīļa noteikumos Nr. 152 „Darbnespējas lapu izsniegšanas un anulēšanas kārtība” - precizēt darbnespējas lapas izsniegšanas kārtību, t.sk., par bērniem līdz 18 gadu vecumam.  2) Ministru kabineta 2014. gada 11. marta noteikumos Nr. 134 “Noteikumi par vienoto veselības nozares elektronisko informācijas sistēmu”. |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par likumprojektu un likumprojektu Labklājības ministrijas mājas lapā internetā, tīmekļa vietnē sadaļā „LM dokumentu projekti”, kā arī Ministru kabineta tīmekļa vietnē sadaļā “Sabiedrības līdzdalība”, tādējādi dodot iespēju sabiedrībai līdzdarboties likumprojekta izstrādes procesā.  Likumprojektā ietvertie grozījumi apspriesti un saskaņoti ar VSIA “Bērnu klīniskā universitātes slimnīca” virsārstiem un Vecāku padomi, kā arī Latvijas Tirdzniecības un rūpniecības kameras un Latvijas Darba devēju konfederācijas pārstāvjiem. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokļus, likumprojekts 2018. gada 21. jūnijā ievietots Labklājības ministrijas tīmekļa vietnē, kā arī Ministru kabineta tīmekļa vietnē, un termiņš viedokļa izteikšanai bija noteikts 2018. gada 16. jūlijs. |
| 3. | Sabiedrības līdzdalības rezultāti | Likumprojekta saskaņošanas gaitā pēc tā izsludināšanas Valsts sekretāru sanāksmē tika izvērtēti saņemtie iebildumi un priekšlikumi. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA, VSIA “Bērnu klīniskā universitātes slimnīca”, ģimenes ārsti, Nacionālais veselības dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošu institūciju likvidācija vai reorganizācija. Pēc likumprojekta spēkā stāšanās tā īstenošana notiks, izmantojot esošos cilvēkresursus. |
| 3. | Cita informācija | Nav. |

Labklājības ministre R.Petraviča

Rucka 67021607

[Sandra.Rucka@lm.gov.lv](mailto:Sandra.Rucka@lm.gov.lv)